**การมีส่วนร่วมของคณะกรรมการสถานศึกษาขั้นพื้นฐานในการจัดการศึกษา**

**ของโรงเรียนสังกัดสำนักงานเขตพื้นที่การศึกษามัธยมศึกษานครพนม**

**ภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19**

Participation of Basic Educational Institution Committees in the Educational Management of Schools under The Secondary Educational Service Area Office Nakhon Phanom during the Pandemic of Coronavirus Disease 2019 (Covid-19)

**ภาวินีย์ อุดมา[[1]](#footnote-1)**

**ชาญวิทย์ หาญรินทร์[[2]](#footnote-2)**

**บทคัดย่อ**

การมีส่วนร่วมของคณะกรรมการสถานศึกษาขั้นพื้นฐานในการจัดการศึกษา ในสถานการณ์การแพร่ระบาดของโรคติดเชื้อไวรัสโคโรนา โควิด-19 เป็นอีกหนึ่งบทบาทให้การบริหารจัดการสถานศึกษาดำเนินไปอย่างมีประสิทธิภาพและเป็นไปตามแผนการดำเนินงานของโรงเรียน การศึกษาครั้งนี้มีวัตถุประสงค์เพื่อศึกษาและเปรียบเทียบการมีส่วนร่วมของคณะกรรมการสถานศึกษาขั้นพื้นฐานในการจัดการศึกษาของโรงเรียนในสังกัดสำนักงานเขตพื้นที่การศึกษามัธยมศึกษานครพนม ภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19 จำแนกตามขนาดของสถานศึกษาและสถานภาพ กลุ่มตัวอย่างที่ใช้ในการศึกษาครั้งนี้ ได้แก่ คณะกรรมการสถานศึกษาขั้นพื้นฐาน จำนวน 255 คน กลุ่มตัวอย่างได้มาโดยการสุ่มแบบหลายขั้นตอน เครื่องมือที่ใช้ในการศึกษาเป็นแบบสอบถามประมาณค่า 5 ระดับ และคำถามปลายเปิด มีค่าดัชนีความสอดคล้องทุกข้อเท่ากับ 1.00 มีค่าอำนาจจำแนกรายข้อ ระหว่าง .25-.76 มีค่าความเชื่อมั่นทั้งฉบับเท่ากับ .93 สถิติที่ใช้ ได้แก่ ร้อยละ ค่าเฉลี่ย และส่วนเบี่ยงเบนมาตรฐาน ทดสอบสมมติฐานโดยใช้ค่าที แบบ Independent Samples และการวิเคราะห์ความแปรปรวนแบบทางเดียว

ผลการศึกษาพบว่า (1) ระดับการมีส่วนร่วมของคณะกรรมการสถานศึกษาขั้นพื้นฐานในการจัดการศึกษา ภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19 โดยรวมอยู่ในระดับมาก ผลการเปรียบเทียบการมีส่วนร่วมของคณะกรรมการสถานศึกษาขั้นพื้นฐาน จำแนกตามขนาดของสถานศึกษาและสถานภาพ โดยรวมพบว่าแตกต่างกันอย่างมีนัยสำคัญทางสถิติที่ระดับ .01

**คำสำคัญ :** (1) การมีส่วนร่วม, (2) คณะกรรมการสถานศึกษาขั้นพื้นฐาน, (3) การจัดการศึกษาของโรงเรียน, (4) สถานการณ์การแพร่ระบาดของโรคติดเชื้อไวรัสโคโรนา โควิด-19

**Abstract**

Participation of basic educational institution committees in the educational management of schools during the pandemic of Coronavirus disease 2019 is one part for the school management to be effective and in accordance with the school operation plan. The purposes of this study were (1) to examine and compare the participation of basic educational institution committees in the educational management of schools under The Secondary Educational Service Area Office Nakhon Phanom during the pandemic of Coronavirus Disease 2019 (Covid-19) classified by school size and status. The study sample included 255 basic educational institution committees selected by multi-stage randomization sampling. The instrument used to collect data was a five-rating scale questionnaire and its open-end questions with the index of item congruence (IC) of 1.00, the discrimination values between .25 to .76, and the reliability of .93. The statistics employed were percentage, mean, standard deviation, t-test (Independent Samples), and one-way analysis of variance analysis (One-way ANOVA).

The results revealed that the level participation of basic educational institution committees in the educational management of schools during the pandemic of Coronavirus Disease 2019 was the high level in overall. Classified by school size and status, there were significantly different at .01 level in overall. (2) The problems for participation of basic educational institution committees in the educational management of schools during the pandemic of Coronavirus disease 2019 involved six aspects: 1) the educational institution committees less understood their roles and its specific characteristics. The guidelines, schools should arrange activities that the educational institution committees involved and comprehend their advantages.

**Keywords :** (1) Participation, (2) The Basic Educational Institution Committees,

(3) Educational Management of Schools, (4) The Pandemic of Coronavirus Disease 2019 (Covid-19)

**1. บทนำ**

พระราชบัญญัติการศึกษาแห่งชาติ พ.ศ. 2542 และที่แก้ไขเพิ่มเติม (ฉบับที่ 2) พ.ศ. 2545 ก็ให้ความสำคัญกับการมีส่วนร่วมในการจัดการศึกษา โดยระบุไว้ในหมวดที่ 5 ว่าด้วยเรื่องการบริหารและการจัดการศึกษาได้บัญญัติเกี่ยวกับเรื่องของการกระจายอำนาจไว้ในมาตรา 39 กำหนดให้กระทรวงศึกษาธิการกระจายอำนาจการบริหารและการจัดการศึกษาทั้ง 4 ด้าน ได้แก่ ด้านวิชาการ ด้านงบประมาณ ด้านบริหารงานบุคคล และด้านบริหารงานทั่วไปไปยังคณะกรรมการ และสำนักงานเขตพื้นที่การศึกษา และสถานศึกษาในเขตพื้นที่การศึกษาโดยตรง และในมาตรา 40 ได้บัญญัติให้มีคณะกรรมการสถานศึกษาขั้นพื้นฐานเพื่อทำหน้าที่กำกับและส่งเสริมสนับสนุนการดำเนินงานของสถานศึกษา ประกอบด้วย ผู้แทนผู้ปกครอง ผู้แทนครู ผู้แทนองค์กรชุมชน ผู้แทนองค์กรปกครองส่วนท้องถิ่น ผู้แทนศิษย์เก่า ผู้แทนพระภิกษุสงฆ์และ/หรือผู้แทนองค์กรศาสนาในพื้นที่ และผู้ทรงคุณวุฒิ ให้เข้ามามีส่วนร่วมในการจัดการศึกษาของสถานศึกษา (สำนักงานคณะกรรมการการศึกษาขั้นพื้นฐาน. 2562 : 5-9) ดังนั้นคณะกรรมการสถานศึกษาขั้นพื้นฐานจึงเป็นคณะบุคคลที่ทำหน้าที่เป็นตัวแทนของประชาชนและเข้ามามีส่วนร่วมในการจัดการศึกษาของสถานศึกษาตามเจตนารมณ์ของพระราชบัญญัติการศึกษาแห่งชาติ

คณะกรรมการสถานศึกษาขั้นพื้นฐานเป็นคณะบุคคลที่มีความสำคัญอย่างยิ่งในการจัดการศึกษาของสถานศึกษา จึงจำเป็นที่จะต้องคัดเลือกบุคคลที่มีความรู้ ความสามารถ และความเชี่ยวชาญในหลากหลายสาขาและเข้าใจบริบทการศึกษา ซึ่งสำนักงานคณะกรรมการการศึกษาขั้นพื้นฐาน (2562 : 20-21) ได้ระบุถึงความสำคัญของคณะกรรมการสถานศึกษาขั้นพื้นฐานไว้ว่า คณะกรรมการสถานศึกษาขั้นพื้นฐาน ประกอบด้วย ผู้แทนผู้ปกครอง ผู้แทนครู ผู้แทนองค์กรชุมชน ผู้แทนองค์กรปกครองส่วนท้องถิ่น ผู้แทนศิษย์เก่าของสถานศึกษา ผู้แทนพระภิกษุสงฆ์ และหรือองค์กรศาสนาอื่นในพื้นที่ ผู้ทรงคุณวุฒิ และผู้อำนวยการสถานศึกษา คณะบุคคลเหล่านี้ล้วนแต่เป็นบุคคลที่มีความรู้ ความสามารถ และประสบการณ์ที่หลากหลายซึ่งจะนำไปสู่การพัฒนาสถานศึกษาอย่างแท้จริง

จากสถานการณ์การแพร่ระบาดของเชื้อไวรัสโคโรนา 2019 ส่งผลกระทบต่อการจัดการศึกษาภายในประเทศในหลาย ๆ ด้าน โดยเฉพาะด้านการจัดการศึกษาซึ่ง เทื้อน ทองแก้ว (2563. 3-4) ได้นำเสนอผลกระทบจากการแพร่ระบาดของเชื้อไวรัสโคโรนา 2019 ดังนี้ (1) ด้านการจัดการเรียนการสอน ซึ่งถือเป็นหัวใจของการเรียนรู้ของผู้เรียน เกิดแนวคิดทางการเรียนรู้ใหม่ ๆ หรือการเรียนการสอนรูปแบบใหม่ เช่น การเรียนการสอนออนไลน์ผสมผสานกับการเรียนรู้รูปแบบอื่น ๆ เป็นต้น แต่ก็มีผลกระทบคือ นักเรียนอาจไม่สนใจหรือไม่มีวินัยในตนเอง (2) อาหารและสุขภาพของนักเรียน นักเรียนที่ได้รับการดูแลจากโรงเรียน เช่น โครงการอาหารกลางวัน การตรวจสุขภาพร่างกายก็จะได้รับผิดกระทบเมื่อปิดโรงเรียน (3) ผลลัพธ์การเรียนรู้ก็ได้รับผลกระทบหากนักเรียนต้องหยุดเรียน หรือไม่ได้ฝึกทักษะหรือฝึกปฏิบัติตามผลการเรียนรู้ที่คาดหวัง แม้จะสามารถเรียนรู้ได้ด้วยตนเองก็อาจมีข้อจำกัดในการเข้าถึงทรัพยากร (4) ก่อให้เกิดความกังวลและความเครียด (5) ผลกระทบต่อผู้บริหารและครูผู้สอน เกิดวิกฤติการบริหารที่อยู่ช่วงภาวะวิกฤต ต้องสรามารถจัดการกับภาวะวิกฤติให้เป็นไปตามสถานการณ์และตามมาตรการของรัฐ ครูผู้สอนเองก็ต้องปรับเปลี่ยนรูปแบบการเรียนการสอนจากสอนในห้องเรียนมาเป็นการสอนแบบผสมผสาน และ (6) ผลกระทบต่อการให้บริการของสถานศึกษา เครือข่าย และผู้ปกครอง เมื่อสถานศึกษาปิด การดำเนินงานต่าง ๆ ต้องเลื่อน หรือยกเลิกไป และอาจมีค่าใช้จ่ายเกี่ยวกับการบริหารจัดการสถานการณ์การแพร่ระบาดของโรคติดเชื้อไวรัสโคโรนา โควิด-19 เพิ่มมากขึ้น

ผลกระทบดังกล่าวจึงทำให้กรมอนามัย กระทรวงสาธารณสุขได้ร่วมกับกระทรวงศึกษาธิการ และอีกหลายหน่วยงานจัดทำคู่มือการปฏิบัติสำหรับสถานศึกษาในการป้องกันการแพร่ระบาดของโรคโควิด 19 และคู่มือการเฝ้าระวังติดตามและแผนเผชิญเหตุรองรับการแพร่ระบาดของโรคโควิด 19 ในสถานศึกษาเพื่อเป็นแนวทางปฏิบัติสำหรับสถานศึกษาในการป้องกันการแพร่ระบาดของโรคติดเชื้ออย่างต่อเนื่อง โดยเน้นความสอดคล้องกับบริบทของสถานศึกษาและเอื้ออำนวยให้เกิดการปฏิบัติงานได้อย่างมีประสิทธิภาพ เพื่อให้นักเรียนและบุคลากรในสถานศึกษาสามารถดำรงชีวิตอยู่ได้อย่างปลอดภัย คู่มือดังกล่าวได้นำเสนอแนวปฏิบัติสำหรับสถานศึกษาทั้งด้านการเตรียมความพร้อมก่อนเปิดภาคเรียนและแนวปฏิบัติสำหรับสถานศึกษาระหว่างเปิดภาคเรียน โดยมีคณะกรรมการสถานศึกษาขั้นพื้นฐานเป็นกลไกสำคัญในการดำเนินงานป้องกันการแพร่ระบาดของโรคติดเชื้อไวรัสในระดับสถานศึกษา (กรมอนามัย กระทรวงสาธารณสุข. 2563 : 4-17)

จากความสำคัญดังกล่าวผู้ศึกษาจึงสนใจศึกษาการมีส่วนร่วมของคณะกรรมกาสถานศึกษาขั้นพื้นฐานในการจัดการศึกษาของโรงเรียนสังกัดสำนักงานเขตพื้นที่การศึกษามัธยมศึกษานครพนม ภายใต้สถานการณ์การแพร่ระบาดของเชื้อไวรัสโคโรนา 2019 ผลการศึกษาจะเป็นประโยชน์โดยตรงต่อผู้บริหารสถานศึกษา คณะครูและบุคลากรทางการศึกษา คณะกรรมการสถานศึกษาขั้นพื้นฐาน และผู้มีส่วนเกี่ยวข้องในการวางแผนให้มีประสิทธิภาพ พัฒนาคุณภาพการจัดการศึกษาให้เกิดประโยชน์สูงสุด และเกิดแนวทางการจัดการศึกษาภายใต้สถานการณ์การแพร่ระบาดของโรคติดเชื้อไวรัสโคโรนา โควิด 19 หรือโรคอุบัติใหม่ต่อไปในอนาคต

**2. วัตถุประสงค์การวิจัย**

1. เพื่อศึกษาการมีส่วนร่วมของคณะกรรมการสถานศึกษาขั้นพื้นฐานในการจัดการศึกษาของโรงเรียนสังกัดสำนักงานเขตพื้นที่การศึกษามัธยมศึกษานครพนม ภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19

2. เพื่อเปรียบเทียบการมีส่วนร่วมของคณะกรรมการสถานศึกษาขั้นพื้นฐานในการจัดการศึกษาของโรงเรียนสังกัดสำนักงานเขตพื้นที่การศึกษามัธยมศึกษานครพนม ภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19 จำแนกตามขนาดของสถานศึกษา และสถานภาพของคณะกรรมการสถานศึกษา

**3. แนวคิด ทฤษฎี และงานวิจัยที่เกี่ยวข้อง**

ผู้วิจัยได้ทบทวนวรรณกรรมทั้งแนวคิด ทฤษฎี และงานวิจัยที่เกี่ยวข้อง มีรายละเอียดดังนี้

**3.1 การบริหารและการจัดการศึกษาภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19** การบริหารจัดการศึกษาภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19 ของผู้บริหารสถานศึกษาที่จำเป็นต้องวางนโยบายและแนวปฏิบัติ ซึ่งรัตนา กาญจนพันธุ์ (2563 : 554-555) อธิบายไว้ว่า ผู้บริหารจำเป็นต้องนำเทคนิคและวิธีการต่าง ๆ มาใช้ให้เกิดประโยชน์สูงสุดตามสถานการณ์ ทั้งผู้บริหาร ครูและบุคลากรของสถานศึกษา ผู้ปกครอง และนักเรียนก็ต้องปรับตัวกับการใช้ชีวิตวิถีใหม่เน้นการปฏิบัติภายใต้มาตรการการป้องกันการแพร่ระบาดของโรคโควิด 19 อย่างเคร่งครัดเพื่อให้สถานศึกษาเป็นสถานที่ที่ปลอดภัยจากเชื้อไวรัส ส่งผลให้นักเรียนสามารถเรียนรู้ได้อย่างเต็มศักยภาพและปลอดภัยจากโรค พัชราภรณ์ ดวงชื่น (2563 : 788-793) อธิบายไว้ว่า การบริหารจัดการศึกษารับความปกติใหม่ภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19 ผู้บริหารสถานศึกษามีความจำเป็นต้องหาวิธีการในการบริหารจัดการศึกษา ทั้งด้านการจัดการเรียนการสอน การประเมินผลในสถานศึกษา การพัฒนาครู การบริหารหลักสูตร การรับฟังเสียงสะท้อนจากผู้ที่มีส่วนเกี่ยวข้อง และการบริหารจัดการทรัพยากรในสถานศึกษา

ขณะที่รัชนีบูรณ์ เนตรภักดี และคณะ (2563 : 757 - 762) อธิบายไว้ว่า ภาครัฐควรมีมาตรการเพื่อกำหนดการเปิด-ปิดสถานศึกษาโรงเรียนให้สอดคล้องและยืดหยุ่นตามความรุนแรงของการระบาด ปรับปรุงห้องเรียนให้เป็นห้องเรียนปลอดภัยห่างไกลเชื้อไวรัส สำรวจความพร้อมการเรียนทางไกลของนักเรียนเพื่อประเมินความเสี่ยง จัดเตรียมอุปกรณ์ให้กับนักเรียนที่มีความเสี่ยงที่จะเสียโอกาสจากการเรียนทางไกล ใช้มาตรการทางสาธารณสุขและมาตรการทางสังคมเพื่อป้องกันการแพร่ระบาดในโรงเรียน และ สื่อสารให้ผู้ปกครองทราบความจำเป็นของมาตรการเปิด-ปิดสถานศึกษา รวมทั้งให้คู่มือสนับสนุนนักเรียนสำหรับการเรียนทางไกล รวมทั้งเทื้อน ทองแก้ว (2563 : 3-4) อธิบายไว้อย่างสอดคล้องกันว่า การบริหารจัดการสถานศึกษาควรปรับเปลี่ยนไปตามข้อกำหนดของมาตรการทางสาธารณสุขและกรอบของทางราชการ ควรเป็นหลักสูตรที่สนองตอบต่อสังคมในอนาคตและความต้องการของผู้เรียน ครูและผู้ปกครอง ข้อมูลทางการศึกษาทุกระดับควรเชื่อมโยงกัน และต้องเตรียมการรับระบบเทคโนโลยีใหม่ ๆ เข้ามาใช้ และ ชุมชนกับสถานศึกษาความมีส่วนร่วมร่วมกัน

สรุปได้ว่า การบริหารและการจัดการศึกษาภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19 เป็นการปรับเปลี่ยนแนวคิดครั้งใหญ่ที่ต้องสอดคล้องและเชื่อมโยงกับบุคคลหลายฝ่ายทั้งผู้บริหาร ครูผู้สอน นักเรียน และผู้ปกครอง โดยการบริหารและการจัดการศึกษาจะต้องอยู่ภายใต้ยึดข้อกำหนดของมาตรการทางสาธารณสุขและกรอบของทางราชการ

**3.2 แนวคิดและทฤษฎีเกี่ยวกับการมีส่วนร่วม** การมีส่วนร่วมเป็นการเปิดโอกาสให้บุคคล หรือคณะบุคคลที่เกี่ยวข้องเข้ามามีบทบาทในการวิเคราะห์ วางแผน ตัดสินใจ ดำเนินงาน และแก้ไขปัญหาในรูปแบบของการระดมความคิด เพื่อให้บรรลุวัตถุประสงค์ซึ่งจะเป็นประโยชน์ต่อหน่วยงานหรือองค์กร ดังที่เมตต์ เมตต์การุณจิต (2553 : 16) จิตตวดี ทองทั่ว (2557: 66) และชนมณี ศิลานุกิจ, อำนวย ทองโปร่ง, รังสรรค์ มณีเล็ก และสุวัฒน์ วิวัฒนานนท์ (2563 : 47-48) อธิบายไว้อย่างสอดคล้องกัน สรุปได้ว่า อธิบายไว้ว่า การมีส่วนร่วมเป็นการที่เปิดโอกาสให้บุคคลหรือคณะบุคคลร่วมกันทำกิจกรรมโดยต้องอาศัยความรับผิดชอบ การตัดสินใจ ความผูกพัน ความร่วมมือในการสนับสนุน การปฏิบัติภารกิจของกิจกรรมนั้นตามขั้นตอนต่าง ๆ เพื่อผลประโยชน์ของส่วนรวมให้บรรลุตามเป้าหมายที่วางไว้

ทั้งนี้กระบวนการมีส่วนร่วมประกอบด้วยขั้นตอนหลายขั้นตอน ผู้ศึกษาได้สังเคราะห์แนวคิดและทฤษฎีเกี่ยวกระบวนการมีส่วนร่วมจากแนวคิดของนักวิชาการและนักการศึกษาทั้ง Cohen & Uphoff (1980 : 8), Shadid & other (1982: 24-25), รัตติกร ผรณสุวรรณ (2552 : 43-44), ประสิทธิ์ อังกินันทน์ (2556 : 86), จิตตวดี ทองทั่ว (2557: 317-318), เกียรติศักดิ์ สุทธหลวง (2560 : 31) เพ็ญผกา กาญจโนภาศ (2560 : 20-25), สุปราณี จินดา (2561 : 209-212), สำราญ ทองมี (2561 : 26-29) และศิลปวิชญ์ น้อยสมมิตรและโชติกา แก่นธิยา (2562 : 110-111) สรุปได้ว่า ขั้นตอนของกระบวนการมีส่วนร่วม ได้แก่ 1) การระดมความคิดและการกำหนดปัญหา 2) การวางแผนดำเนินงาน 3) การตัดสินใจ 4) การดำเนินงาน 5) การได้รับผลประโยชน์ และ 6) การติดตามและการประเมินผล ซึ่งขั้นตอนทั้ง 6 ขั้นตอนนี้ผู้วิจัยนำมาเป็นกรอบแนวคิดเพื่อศึกษาการมีส่วนร่วมของคณะกรรมการสถานศึกษาขึ้นพื้นฐานในการจัดการศึกษาของโรงเรียนสังกัดสำนักงานเขตพื้นที่การศึกษามัธยมศึกษานครพนม ภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19

**4. กรอบแนวคิดการวิจัย**

**ตัวแปรต้น**

1. ขนาดของสถานศึกษา

1.1 สถานศึกษาขนาดเล็ก

1.2 สถานศึกษาขนาดใหญ่

2. สถานภาพ

2.1 ผู้แทนครูและผู้บริหารสถานศึกษา

2.2 ผู้แทนชุมชนและหน่วยงานภายนอก

2.3 ผู้ทรงคุณวุฒิ

**ตัวแปรตาม**

การมีส่วนร่วมของคณะกรรมการสถานศึกษาขั้นพื้นฐานในการจัดการศึกษาภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19 ประกอบด้วย 6 ด้าน ได้แก่

1. การระดมความคิดและการกำหนดปัญหา

2. การวางแผนดำเนินงาน

3. การตัดสินใจ

4. การดำเนินงาน

5. การได้รับผลประโยชน์

6. การติดตามและการประเมินผล

**5. วิธีดำเนินการวิจัย**

**1. ประชากรที่ใช้ในการวิจัย** ได้แก่ คณะกรรมการสถานศึกษาขั้นพื้นฐานของโรงเรียนสังกัดสำนักงานเขตพื้นที่การศึกษามัธยมศึกษานครพนม ปีการศึกษา 2564 จำนวน 615 คน

**2. กลุ่มตัวอย่างที่ใช้ในการวิจัย** ได้แก่ คณะกรรมการสถานศึกษาขั้นพื้นฐานของโรงเรียนสำนักงานเขตพื้นที่การศึกษามัธยมศึกษานครพนม ปีการศึกษา 2564 จำนวน 255 คน ได้มาโดยการสุ่มแบบหลายขั้นตอน (Multistage Random Sampling) และกำหนดขนาดกลุ่มตัวอย่างโดยใช้ตารางสำเร็จรูปของ Kreijcie and Morgan และใช้ขนาดของสถานศึกษาเป็นหน่วยในการสุ่ม

**3. เครื่องมือที่ใช้ในการวิจัย** เป็นแบบสอบถาม แบ่งออกเป็น 2 ตอน คือ

ตอนที่ 1 เป็นแบบสอบถามแบบตรวจสอบรายการ (Checklist) โดยถามเกี่ยวกับข้อมูลทั่วไปของแบบสอบถาม ได้แก่ ขนาดของสถานศึกษา และสถานภาพของคณะกรรมการสถานศึกษา

ตอบที่ 2 เป็นแบบสอบถามเกี่ยวกับระดับการมีส่วนร่วมของคณะกรรมการสถานศึกษาขั้นพื้นฐานในการจัดการศึกษาของโรงเรียนสังกัดสำนักงานเขตพื้นที่การศึกษามัธยมศึกษานครพนม ภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19 แบบมาตราส่วนประมาณค่า (Rating scale) 5 ระดับ ตามแนวคิดของลิเคิร์ท (Likert Rating Scale)

ผู้วิจัยนำเครื่องมือไปทดลองใช้ (Try out) กับผู้บริหารและคณะกรรมการสถานศึกษาขั้นพื้นฐานที่ไม่ใช่กลุ่มตัวอย่าง จำนวน 50 คน แล้วนำมาวิเคราะห์หาค่าอำนาจจำแนกรายข้อ (r) โดยวิธีการหาค่าความสัมพันธ์ระหว่างคะแนนรายข้อกับคะแนนรวม (Item - total Correlation) โดยหาค่าสัมประสิทธิ์สหสัมพันธ์อย่างง่าย ตามวิธีของเพียร์สัน (Pearson’Product - Moment Coefficient of Correlation) มีค่าตั้งแต่ .23 ขึ้นไป จากนั้นนำแบบสอบถามมาวิเคราะห์หาความเชื่อมั่นโดยใช้สัมประสิทธิ์แอลฟา (α - Coefficient) ตามวิธีการของครอนบาค (Cronbach) มีค่าตั้งแต่ .70 ขึ้นไป

**4. การเก็บรวบรวมข้อมูล** ผู้วิจัยเก็บรวบรวมข้อมูลด้วยตนเองกับกลุ่มตัวอย่างที่อยู่ในเขตอำเภอธาตุพนม อำเภอปลาปาก และอำเภอเรณูนคร จังหวัดนนครพนม และส่งแบบสอบถามในรูปแบบ Google Form ผ่านระบบออนไลน์ (Online) ให้กับกลุ่มตัวอย่างที่อยู่อำเภออื่นนอกเหนือจากทั้ง 3 อำเภอ ซึ่งได้รับแบบสอบถามกลับคืนคิดเป็นร้อยละ 100

**5. การวิเคราะห์ข้อมูล** ผู้วิจัยนำข้อมูลที่ได้จากแบบสอบถามมาวิเคราะห์ข้อมูลโดยใช้โปรแกรมคอมพิวเตอร์สำเร็จรูป โดยวิเคราะห์ตามลำดับดังนี้

5.1 การวิเคราะห์การมีส่วนร่วมในการจัดการศึกษาของโรงเรียนสังกัดสำนักงานเขตพื้นที่การศึกษามัธยมศึกษานครพนม ภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19 ด้วยโปรแกรมคอมพิวเตอร์สำเร็จรูป โดยการหาค่าเฉลี่ย () และส่วนเบี่ยงเบนมาตรฐาน (*S.D.*)

5.2 การวิเคราะห์เปรียบเทียบระดับการมีส่วนร่วมของคณะกรรมการสถานศึกษาขั้นพื้นฐานในการจัดการศึกษาของโรงเรียนสังกัดสำนักงานเขตพื้นที่การศึกษามัธยมศึกษานครพนม ภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19 จำแนกตามขนาดของสถานศึกษา โดยการทดสอบค่าที (t-test) ชนิดกลุ่มตัวอย่างเป็นอิสระจากการ (Independent Sample) และจำแนกตามสถานภาพของคณะกรรมการสถานศึกษา โดยการวิเคราะห์ความแปรปรวนแบบทางเดียว (One-Way ANOVA) กรณีถ้าพบความแตกต่างอย่างมีนัยสำคัญทำการทดสอบความแตกต่างของค่าเฉลี่ยรายคู่ตามวิธีการของ Scheffe’

**6. ผลการวิจัย**

ผลการศึกษาการมีส่วนร่วมของคณะกรรมการสถานศึกษาขั้นพื้นฐานในการจัดการศึกษาของโรงเรียนสังกัดสำนักงานเขตพื้นที่การศึกษามัธยมศึกษานครพนม ภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19 สามารถสรุปผลได้ดังนี้

**1. การมีส่วนร่วมในการจัดการศึกษาของโรงเรียนสังกัดสำนักงานเขตพื้นที่การศึกษามัธยมศึกษานครพนม ภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19** ดังนี้

1.1 เมื่อพิจารณาตามขนาดของสถานศึกษา พบว่า สถานศึกษาขนาดเล็ก มีการดำเนินงานเกี่ยวกับการมีส่วนร่วมของคณะกรรมการสถานศึกษาขั้นพื้นฐานในการจัดการศึกษา โดยรวมอยู่ในระดับมาก

สถานศึกษาขนาดใหญ่ มีการดำเนินงานเกี่ยวกับการมีส่วนร่วมของคณะกรรมการสถานศึกษาขั้นพื้นฐานในการจัดการศึกษา โดยรวมอยู่ในระดับมาก

1.2 เมื่อพิจารณาตามสถานภาพ พบว่า ผู้แทนครูและผู้บริหารสถานศึกษามีความคิดเห็นเกี่ยวกับการมีส่วนร่วมของคณะกรรมการสถานศึกษาขั้นพื้นฐานในการจัดการศึกษาของโรงเรียนสังกัดสำนักงานเขตพื้นที่การศึกษามัธยมศึกษานครพนม ภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19 โดยรวมพบว่า อยู่ในระดับมาก

ผู้แทนชุมชนและหน่วยงานภายนอก มีความคิดเห็นเกี่ยวกับการมีส่วนร่วมของคณะกรรมการสถานศึกษาขั้นพื้นฐานในการจัดการศึกษาของโรงเรียนสังกัดสำนักงานเขตพื้นที่การศึกษามัธยมศึกษานครพนม ภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19 โดยรวมพบว่าอยู่ในระดับมาก

ผู้ทรงคุณวุฒิมีความคิดเห็นเกี่ยวกับการมีส่วนร่วมของคณะกรรมการสถานศึกษาขั้นพื้นฐานในการจัดการศึกษาของโรงเรียนสังกัดสำนักงานเขตพื้นที่การศึกษามัธยมศึกษานครพนม ภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19 โดยรวมอยู่ในระดับมาก

**2. การวิเคราะห์เปรียบเทียบการมีส่วนร่วมของคณะกรรมการสถานศึกษาขึ้นพื้นฐานในการจัดการศึกษาของโรงเรียนสังกัดสำนักงานเขตพื้นที่การศึกษามัธยมศึกษานครพนม ภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19** ดังนี้

2.1 เมื่อพิจารณาตามขนาดของสถานศึกษา พบว่า ผลการวิเคราะห์เปรียบเทียบการมีส่วนร่วมของคณะกรรมการสถานศึกษาขั้นพื้นฐานในการจัดการศึกษาของโรงเรียนสังกัดสำนักงานเขตพื้นที่การศึกษามัธยมศึกษานครพนม ภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19 โดยรวมและรายด้าน พบว่า สถานศึกษาขนาดเล็กและขนาดใหญ่มีส่วนร่วมในการจัดการศึกษา แตกต่างกัน อย่างมีนัยสำคัญทางสถิติที่ระดับ .01

2.2 เมื่อพิจารณาตามสถานภาพ พบว่า ผลการวิเคราะห์เปรียบเทียบการมีส่วนร่วมของคณะกรรมการสถานศึกษาขั้นพื้นฐานในการจัดการศึกษา จําแนกตามสถานภาพ โดยรวมแตกต่างกันอย่างมีนัยสําคัญทางสถิติที่ระดับ .01 เมื่อพิจารณาเป็นรายด้าน พบว่า ด้านการมีส่วนร่วมในการดำเนินงาน ด้านการมีส่วนร่วมในการได้รับผลประโยชน์และด้านการมีส่วนร่วมในการติดตามและการประเมินผล แตกต่างกันอย่างมีนัยสําคัญทางสถิติที่ระดับ .01

การมีส่วนร่วมของคณะกรรมการสถานศึกษาขั้นพื้นฐานในการจัดการศึกษาของโรงเรียนสังกัดสำนักงานเขตพื้นที่การศึกษามัธยมศึกษานครพนม จําแนกตามสถานภาพโดยรวม พบว่า แตกต่างกัน 2 คู่ โดย ผู้ทรงคุณวุฒิมีความคิดเห็นเกี่ยวกับการมีส่วนร่วมของคณะกรรมการสถานศึกษาขั้นพื้นฐานในการจัดการศึกษา สูงกว่าผู้แทนครูและผู้บริหารสถานศึกษาอย่างมีนัยสําคัญทางสถิติที่ระดับ .01 ผู้ทรงคุณวุฒิมีความคิดเห็นเกี่ยวกับการการมีส่วนร่วมของคณะกรรมการสถานศึกษาขั้นพื้นฐานในการจัดการศึกษาสูงกว่าผู้แทนชุมชนและหน่วยงานภายนอกอย่างมีนัยสําคัญทางสถิติที่ระดับ .01 ส่วนคู่อื่น ๆ ไม่แตกต่างกัน

การมีส่วนร่วมของคณะกรรมการสถานศึกษาขั้นพื้นฐานในการจัดการศึกษา จําแนกตามสถานภาพด้านการมีส่วนร่วมในการดำเนินงาน พบว่า แตกต่างกัน 2 คู่ โดยผู้ทรงคุณวุฒิมีความคิดเห็นเกี่ยวกับการมีส่วนร่วมของคณะกรรมการสถานศึกษาขั้นพื้นฐานในการจัดการศึกษาสูงกว่าผู้แทนครูและผู้บริหารสถานศึกษาอย่างมีนัยสําคัญทางสถิติที่ระดับ .01 ผู้ทรงคุณวุฒิมีความคิดเห็นเกี่ยวกับการมีส่วนร่วมของคณะกรรมการสถานศึกษาขั้นพื้นฐานในการจัดการศึกษาสูงกว่าผู้แทนชุมชนและหน่วยงานภายนอกอย่างมีนัยสําคัญทางสถิติที่ระดับ .01 ส่วนคู่อื่น ๆ ไม่แตกต่างกัน

การมีส่วนร่วมของคณะกรรมการสถานศึกษาขั้นพื้นฐานในการจัดการศึกษา จําแนกตามสถานภาพ ด้านการมีส่วนร่วมในการได้รับผลประโยชน์ พบว่า แตกต่างกัน 2 คู่ โดยผู้ทรงคุณวุฒิมีความคิดเห็นเกี่ยวกับการมีส่วนร่วมของคณะกรรมการสถานศึกษาขั้นพื้นฐานในการจัดการศึกษา สูงกว่าผู้แทนครูและผู้บริหารสถานศึกษาอย่างมีนัยสําคัญทางสถิติที่ระดับ .01 ผู้ทรงคุณวุฒิมีความคิดเห็นเกี่ยวกับการมีส่วนร่วมของคณะกรรมการสถานศึกษาขั้นพื้นฐานในการจัดการศึกษาสูงกว่าผู้แทนชุมชนและหน่วยงานภายนอก อย่างมีนัยสําคัญทางสถิติที่ระดับ .01 ส่วนคู่อื่น ๆ ไม่แตกต่างกัน

การมีส่วนร่วมของคณะกรรมการสถานศึกษาขั้นพื้นฐานในการจัดการศึกษาจําแนกตามสถานภาพด้านการมีส่วนร่วมในการติดตามและการประเมินผล พบว่า แตกต่างกัน 2 คู่ โดยผู้ทรงคุณวุฒิมีความคิดเห็นเกี่ยวกับการมีส่วนร่วมของคณะกรรมการสถานศึกษาขั้นพื้นฐานในการจัดการศึกษาสูงกว่าผู้แทนครูและผู้บริหารสถานศึกษา อย่างมีนัยสําคัญทางสถิติที่ระดับ .01 ผู้ทรงคุณวุฒิมีความคิดเห็นเกี่ยวกับการมีส่วนร่วมของคณะกรรมการสถานศึกษาขั้นพื้นฐานในการจัดการศึกษา สูงกว่าผู้แทนชุมชนและหน่วยงานภายนอกอย่างมีนัยสําคัญทางสถิติที่ระดับ .01 ส่วนคู่อื่น ๆ ไม่แตกต่างกัน

**7. อภิปรายผลการวิจัย**

การศึกษาการมีส่วนร่วมของคณะกรรมการสถานศึกษาขั้นพื้นฐานในการจัดการศึกษาของโรงเรียนสังกัดสำนักงานเขตพื้นที่การศึกษามัธยมศึกษานครพนม ภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19 ผู้วิจัยมีประเด็นที่อภิปราย ดังนี้

7.1 การมีส่วนร่วมของคณะกรรมการสถานศึกษาขั้นพื้นฐานในการจัดการศึกษาของโรงเรียนสังกัดสำนักงานเขตพื้นที่การศึกษามัธยมศึกษานครพนม ภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19 โดยรวมอยู่ในระดับมาก เมื่อพิจารณาเป็นรายด้านพบว่าอยู่ในระดับมากทุกด้าน ด้านที่มีค่าเฉลี่ยสูงสุดคือ ด้านการมีส่วนร่วมในการวางแผนดำเนินงาน และด้านที่มีค่าเฉลี่ยต่ำสุดคือ ด้านการมีส่วนร่วมในการดำเนินงาน ทั้งนี้การมีส่วนร่วมของคณะกรรมการสถานศึกษามีความสำคัญต่อการจัดการศึกษาในสถานการณ์การแพร่ระบาดของเชื้อไวรัสโควิด ดังที่ คนอง ศรีสรณ์ (2561 : 48) ได้กล่าวไว้ว่า การจัดการศึกษา ต้องมีการกำหนดนโยบาย รูปแบบการจัดการศึกษาขั้นพื้นฐาน มีส่วนร่วมในการกำหนดวิสัยทัศน์ อัตลักษณ์ พันธกิจ เป้าประสงค์ มาตรฐานสถานศึกษา รวมทั้งการจัดทำแผนพัฒนาการศึกษา แผนปฏิบัติการประจำปีของสถานศึกษา การกำหนดเป้าหมายด้านวิชาการและหลักสูตรสถานศึกษาและแนวทางการประกันคุณภาพการศึกษา ซึ่งสอดคล้องกับงานวิจัยของ ณรงค์ ใจอ้าย (2558 : 94-100) ได้วิจัยการมีส่วนร่วม ปัญหา และแนวทางการแก้ไขปัญหาการมีส่วนร่วมของคณะกรรมการสถานศึกษาขั้นพื้นฐานในสถานศึกษาสังหัดสำนักงานเขตพื้นที่การศึกษามัยมศึกษา เขต 35 ในจังหวัดลำปาง ผลการวิจัยพบว่า สภาพการมีส่วนร่วมของคณะกรรมการสถานศึกษาขั้นพื้นฐานในการบริหารจัดการสถานศึกษาตามบทบาทหน้าที่โดยรวมมีการปฏิบัติอยู่ในระดับมาก ส่วนปัญหาการมีส่วนร่วมของคณะกรรมการสถานศึกษาขั้นพื้นฐานพบว่า คณะกรรมการสถานศึกษาขั้นพื้นฐานไม่มีความรู้ ความเข้าใจในบทบาทหน้าที่ของตนและกฎหมายที่เป็นหลักปฏิบัติต่าง ๆ คณะกรรมการสถานศึกษาขั้นพื้นฐานไม่มีเวลาเข้าร่วมประชุมกับสถานศึกษา แนวทางในการแก้ไขปัญหา คือ สำนักงานเขตพื้นที่การศึกษาเละสถานศึกษาควรจัดอบรม ประชุมสัมมนาคณะกรรมการสถานศึกษาขั้นพื้นฐานเพื่อให้มีความรู้ความเข้าใจในบทบาทหน้าที่ของตนเองมากขึ้น

ผลการวิจัยพบว่าการมีส่วนร่วมในการวางแผนดำเนินงานโดยภาพรวมอยู่ในระดับมาก เมื่อพิจารณารายข้อพบว่า อยู่ในระดับมากทุกข้อ ข้อที่มีค่าเฉลี่ยสูงสุดคือ ข้อที่ 4 ท่านกำหนดนโยบาย แนวทางและวิธีการดำเนินงานเพื่อจัดหาและประสานบุคลากรทางการแพทย์ให้มาประจำจุดการคัดกรองเพื่อตรวจวัดอุณหภูมิและเจลล้างมือในสถานศึกษา ภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19 และข้อที่มีค่าเฉลี่ยต่ำสุดคือ ข้อที่ 1 ท่านกำหนดนโยบาย แนวทางและวิธีการดำเนินงานเพื่อกำหนดรูปแบบการเรียนการสอนให้สอดคล้องกับสถานการณ์การแพร่ระบาดของโรคติดเชื้อไวรัสโคโรนา โควิด-19 ทั้งนี้อาจเนื่องมาจาก การวางแผนการดำเนินงานนั้นมีความสำคัญหากได้รับการมีส่วนร่วมจากคณะกรรมการสถานศึกษาจะทำให้การดำเนินงานต่าง ๆ ในสถานศึกษาสำเร็จไปด้วยดี ดังที่เทื้อน ทองแก้ว (2563 : 3-4) ได้กล่าวไว้ว่า การออกแบบการศึกษาในชีวิตวิถีใหม่ภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19 สรุปการวางแผนดำเนินงาน มีดังนี้ ด้านการบริหารควรต้องปรับเปลี่ยนไปตามข้อกำหนดของมาตรการทางสาธารณสุข และกรอบของทางราชการ แต่การบริหารภายในสถาบันการศึกษาแต่ละสถานศึกษาต้องออกแบบในการบริหารและต้องระมัดระวังว่าจะระบาดรอบสองหรือเชื้อระบาดสายพันธุ์ใหม่ที่กำลังแพร่ระบาดที่เวียดนามจะข้ามมาเมืองไทยหรือไม่ และต้องคำนึงถึงว่าหลังพ้นวิกฤติ COVID-19 แล้ว จะบริหารอย่างไร และถ้าอนาคตจะป้องกันไม่ให้เกิดวิกฤติ เกิดแล้วจะแก้ไขอย่างไร เป็นการมองอนาคตทางการบริหาร ไม่ใช่รอให้เกิดและจึงแก้ไข

ขณะที่ผลการวิจัยพบว่าการมีส่วนร่วมในการดำเนินงานโดยภาพรวมอยู่ในระดับมาก ข้อที่มีค่าเฉลี่ยสูงสุดคือ ข้อที่ 5 ท่านดำเนินงานหรือปฏิบัติงานเพื่อแก้ไขปัญหาต่าง ๆ ในสถานศึกษาที่เกิดขึ้นอย่างกระทันหันภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19 ข้อที่มีค่าเฉลี่ยต่ำสุดคือ ข้อที่ 2 ท่านดำเนินงานหรือปฏิบัติงานในการกำหนดรูปแบบการเรียนการสอนสำหรับนักเรียนให้สอดคล้องกับสถานการณ์การแพร่ระบาดของโรคติดเชื้อไวรัสโคโรนา โควิด-19 และข้อที่ 3 ท่านดำเนินงานหรือปฏิบัติงานเกี่ยวกับการใช้สื่อและอุปกรณ์ในการเรียนรู้ของนักเรียนให้สอดคล้องกับสถานการณ์การแพร่ระบาดของโรคติดเชื้อไวรัสโคโรนา โควิด-19 ทั้งนี้การได้รับความร่วมมือจากคณะกรรมการสถานศึกษาในการดำเนินงานเร่งด่วนนั้น สามารถสำเร็จลุล่วงไปด้วยดีตามสถานการณ์ ดังที่เกียรติศักดิ์ สุทธหลวง (2560 : 8) ได้กล่าวไว้ว่า การมีส่วนร่วมในการดำเนินงาน เป็นการสั่งการหรือการมอบหมายงานให้รับผิดชอบอย่างเหมาะสม การประสานงานดำเนินงาน และการควบคุมกำกับติดตามและนิเทศงาน ซึ่งสอดคล้องกับผลการศึกษาของ ดรัลรัตน์ ฮามพิทักษ์ และชิษณพงศ์ ศรจันทร์ (2562 : 124-128) พบว่า สถานศึกษาควรส่งเสริม สนับสนุนให้คณะกรรมการสถานศึกษาและผู้ปกครองเข้ามามีส่วนร่วมตามบทบาทอย่างเต็มที่ตามกฎหมาย ชุมชนควรมีส่วนร่วมในการกำหนดแนวทางระดมทรัพยากรต่างๆในการพัฒนาคุณภาพการศึกษา และควรส่งเสริม สนับสนุนให้มีคณะทำงานที่ประกอบด้วยบุคคลหลายฝ่ายและสถานศึกษาต้องให้บริการกับชุมชนอย่างเสมอภาค

7.2 ผลการวิเคราะห์เปรียบเทียบการมีส่วนร่วมของคณะกรรมการสถานศึกษาขั้นพื้นฐานจำแนกตามสถานภาพ โดยรวมและจําแนกเป็นรายด้าน แตกต่างกันอย่างมีนัยสําคัญทางสถิติที่ระดับ .01 ทั้งนี้อาจเนื่องมาจากผู้แทนครูและผู้บริหารสถานศึกษา ผู้แทนชุมชนและหน่วยงานภายนอกและผู้ทรงคุณวุฒิ มีประสบการณ์และความรู้ที่แตกต่างกัน ดังที่เกษลักษณ์ หาราชัย, พวงรัตน์ เกษรแพทย์ และลัดดาวัลย์ เกษมเนตร (2558 : 133) อธิบายไว้ว่า การวางแผน คือ การกำหนดกระบวนการในการปฏิบัติงานอย่างเป็นขั้นตอน โดยการบริหารทรัพยากรที่มีอยู่ให้เกิดประโยชน์สูงสุดในการบรรลุวัตถุประสงค์ที่วางไว้ ซึ่งสอดคล้องกับผลการศึกษาของไพรจิตร อักษร และนิตยา วรรณกิตร์ (2561 : 167-169) พบว่า แนวทางในการพัฒนาการมีส่วนร่วมตามบทบาทหน้าที่ ใน 12 ด้าน เช่น การให้ความเห็นข้อเสนอแนะและให้คำปรึกษาในการออกระเบียบต่าง ๆ ในการดำเนินงานของสถานศึกษา การให้ความเห็น ข้อเสนอแนะและให้คำปรึกษาในการจัดทำนโยบาย แผนพัฒนาการศึกษาของสถานศึกษาให้สอดคล้องกับความต้องการของชุมชนและท้องถิ่น และการให้ความเห็น ข้อเสนอแนะ เกี่ยวกับการจัดตั้งและการใช้จ่ายงบประมาณของสถานศึกษา เป็นต้น ผลการวิเคราะห์เปรียบเทียบการมีส่วนร่วมของคณะกรรมการสถานศึกษาขั้นพื้นฐานจําแนกตามขนาดของสถานศึกษาระหว่างสถานศึกษาขนาดเล็กและสถานศึกษาขนาดใหญ่ โดยรวมแตกต่างกันอย่างมีนัยสําคัญทางสถิติที่ระดับ .01 ทั้งนี้อาจเนื่องมาจากสถานศึกษาแต่ละขนาดมีความแตกต่างกันในเรื่องการมีส่วนร่วม ดังที่อ้อมใจ วงษ์มณฑา, ชุมศักดิ์ อินทร์รักษ์, เรชา ชูสุวรรณ และนินาวาลย์ ปานากาเซ็ง (2556 : 266-267) อธิบายไว้ว่า การจัดการศึกษาเป็นการการดำเนินงานตามกระบวนการจัดการศึกษาในด้านการพัฒนาหลักสูตรสถานศึกษา การจัดกระบวนการเรียนรู้ การพัฒนาบุคลากร และการพัฒนาผู้เรียน

**8. ข้อเสนอแนะจากการวิจัย**

**8.1 ข้อเสนอแนะเพื่อนำผลการศึกษาไปใช้**

8.1.1 ผลการวิจัยพบว่า การมีส่วนร่วมของคณะกรรมการสถานศึกษาขึ้นพื้นฐานด้านการมีส่วนร่วมในการดำเนินงานมีค่าเฉลี่ยต่ำสุด ดังนั้น สถานศึกษาควรเปิดโอกาสให้คณะกรรมการสถานศึกษาเข้ามามีส่วนร่วมในการดำเนินงาน เช่น ช่วยในการสนับสนุน จัดหาวัสดุอุปกรณ์ตามมาตรการการป้องกัน หรือลดความเสี่ยงในการติดเชื้อไวรัสโควิด-19 ได้แก่ เจลแอลกอฮอล์ เครื่องวัดอุณหภูมิ และหน้ากากอนามัย ตามความสามารถในการจัดสรรมาได้ของชุมชนผู้มีส่วนเกี่ยวข้อง เป็นต้น

8.1.2 ผู้บริหารสถานศึกษาและครู ควรนำเอาผลการวิจัยไปใช้เป็นแนวทาง เพื่อใช้ในการจัดการการศึกษาและปรับปรุงกิจกรรมที่สามารถให้คณะกรรมการสถานศึกษาเข้ามามีส่วนร่วมจนเกิดประสิทธิภาพของกิจกรรมได้สูงสุด ภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19

**8.2 ข้อเสนอแนะในการวิจัยครั้งต่อไป**

8.2.1 ควรศึกษาสำรวจความคิดเห็นของครู นักเรียน และผู้ปกครอง ที่มีต่อรูปแบบของกิจกรรมต่าง ๆ ที่คณะกรรมการสถานศึกษาเข้ามามีส่วนร่วมภายในสถานศึกษาทั้ง 6 ด้าน

8.2.2 สถานศึกษาขนาดใหญ่และสถานศึกษาขนาดเล็กควรศึกษา วางแผนแนวทางในการดำเนินงานการมีส่วนร่วมของคณะกรรมการสถานศึกษาขั้นพื้นฐาน ภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19 อย่างชัดเจน

8.2.3 ควรมีการศึกษาการมีส่วนร่วมของคณะกรรมการสถานศึกษาขั้นพื้นฐานในการจัดการศึกษา ภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19 ของโรงเรียนในสังกัดสำนักงานเขตพื้นที่การศึกษามัธยมศึกษาเขตพื้นที่การศึกษาอื่น ๆ ต่อไป

8.2.4 ควรศึกษาค้นคว้าเชิงคุณภาพเกี่ยวกับการมีส่วนร่วมของคณะกรรมการสถานศึกษาขั้นพื้นฐานในการจัดการศึกษา ภายใต้สถานการณ์การแพร่ระบาดของโรคติดเชื้อไวรัสโคโรนา โควิด-19 ของโรงเรียนสังกัดสำนักงานเขตพื้นที่การศึกษามัธยมศึกษานครพนม และเขตพื้นที่การศึกษาอื่น ๆ เพื่อเจาะลึกถึงสาเหตุของปัญหาและการแก้ไขปัญหา ตลอดจนปัจจัยที่นำไปสู่ความสำเร็จของการปฏิบัติงาน

**9. เอกสารอ้างอิง**

กรมอนามัย กระทรวงสาธารณสุข. (2563ข). **คู่มือการเฝ้าระวังติดตามและแผนเผชิญเหตุรองรับ**

**การแพร่ระบาดของโรคโควิด 19 ในสถานศึกษา.** โรงพิมพ์องค์การสงเคราะห์ทหารผ่านศึก

ในพระบรมราชูปถัมภ์ : กรุงเทพฯ.

เกษลักษณ์ หาราชัย, พวงรัตน์ เกษรแพทย์ และลัดดาวัลย์ เกษมเนตร. (2558). “การศึกษารูปแบบ

การดำเนินกิจกรรมความรับผิดชอบต่อสังคมที่เหมาะสมตามบริบทของโรงเรียนกวดวิชา,” **วารสารศึกษาศาสตร์ มหาวิทยาลัยนเรศวร. 16**(4) : 127-136.

คนอง ศรีสรณ์. (2561). **รูปแบบการพัฒนาการมีส่วนร่วมของชุมชนเพื่อส่งเสริมคุณภาพการจัดการ**

**ในโรงเรียนประถมศึกษาขนาดเล็กภาคตะวันออกเฉียงเหนือ.** วิทยานิพนธ์ ครุศาสตรดุษฎี-

บัณฑิต สกลนคร : มหาวิทยาลัยราชภัฏสกลนคร.

จิตตวดี ทองทั่ว. (2557). **การพัฒนารูปแบบการมีส่วนร่วมของชุมชนสำหรับการจัดกิจกรรม**

**การศึกษาตลอดชีวิตในสถานศึกษา: การวิจัยปฏิบัติการแบบมีส่วนร่วม.** วิทยานิพนธ์

ครุศาสตรดุฎีบัณฑิต กรุงเทพฯ : จุฬาลงกรณ์มหาวิทยาลัย.

ชนมณี ศิลานุกิจ, อำนวย ทองโปร่ง, รังสรรค์ มณีเล็ก และสุวัฒน์ วิวัฒนานนท์. (2563). “รูปแบบ

การบริหารโรงเรียนโดยใช้วงจรคุณภาพ สังกัดสำนักงานเขตพื้นที่การศึกษาประถมศึกษา กรุงเทพมหานคร,” **วารสารดุษฎีบัณฑิตทางสังคมศาสตร์. 10**(1) : 43-56.

ณรงค์ ใจอ้าย. (2558). **การมีส่วนร่วม ปัญหา และแนวทางการแก้ไขปัญหาการมีส่วนร่วม**

**ของคณะกรรมการสถานศึกษาขั้นพื้นฐานในสถานศึกษาสังหัดสำนักงานเขตพื้นที่**

**การศึกษามัยมศึกษา เขต 35 ในจังหวัดลำปาง.** วิทยานิพนธ์ ครุศาสตรมหาบัณฑิต ลำปาง : มหาวิทยาลัยราชภัฏลำปาง.

ดรัลรัตน์ ฮามพิทักษ์ และชิษณพงศ์ ศรจันทร์. (2562). “แนวทางการมีส่วนร่วมของคณะกรรมการ สถานศึกษาขั้นพื้นฐานในการบริหารและการจัดการศึกษาของโรงเรียน สังกัดสำนักงาน

เขตพื้นที่การศึกษามัธยมศึกษา เขต 19,” **วารสารบัณฑิตศึกษา. 16**(74) : 118-130.

เทื้อน ทองแก้ว. (2563). “การออกแบบการศึกษาในชีวิตวิถีใหม่: ผลกระทบจากการแพร่ระบาด

COVID-19,” **คุรุสภาวิทยาจารย์. 1**(2) : 1-10.

ประสิทธิ์ อังกินันทน์. (2556). **รูปแบบการมีส่วนร่วมในการบริหารงานวิชาการของสถาบันการ อาชีวศึกษา ภาคตะวันออกเฉียงเหนือ 1**. วิทยานิพนธ์ ปรัชญาดุษฎีบัณฑิต อุดรธานี : มหาวิทยาลัยราชภัฏอุดรธานี.

พัชรพงษ์ ทัดศรี. (2557**). การพัฒนาตัวบ่งชี้การมีส่วนร่วมของชุมชนในการจัดการศึกษาขั้นพื้นฐาน สังกัดสำนักงานคณะกรรมการการศึกษาขั้นพื้นฐานในภาคตะวันออกเฉียงเหนือ.**

วิทยานิพนธ์ ปรัชญาดุษฎีบัณฑิต สกลนคร : มหาวิทยาลัยราชภัฏสกลนคร.

เพ็ญผกา กาญจโนภาศ. (2560). **การพัฒนารูปแบบการมีส่วนร่วมในการบริหารจัดการศึกษาของ คณะกรรมการสถานศึกษาขั้นพื้นฐานขององค์กรปกครองส่วนท่องถิ่น.** วิทยานิพนธ์ ครุศาสตร-

ดุษฎีบัณฑิต ปทุมธานี : มหาวิทยาลัยราชภัฏวไลยอลงกรณ์ ในพระบรมราชูปถัมภ์.

ไพรจิตร อักษร และนิตยา วรรณกิตร์. (2561). “แนวทางการพัฒนาการมีส่วนร่วมตามบทบาทหน้าที่ ของคณะกรรมการสถานศึกษาในโรงเรียนสังกัดสำนักงานเขตพื้นที่การศึกษามัธยมศึกษา เขต 27,” **วารสารบัณฑิตศึกษา. 15**(70) : 159-170.

เมตต์ เมตต์การุณจิต. (2553). **การบริหารจัดการศึกษาแบบมีส่วนร่วมประชาชนองค์กรปกครองท้องถิ่น**

**และราชการ** (พิมพ์ครั้งที่ 3). นนทบุรี: บุ๊คพอยท์.

รสวลีย์ อักษรวงศ์ และคณะ (2564). “การศึกษาผลกระทบจากสถานการณ์ COVID-19 ที่่มีต่อ

การจัดการศึกษาของคณะครุศาสตร์ มหาวิทยาลัยราชภัฎอุบลราชธานี,” **วารสารบัณฑิต วิทยาลัยพิชญทรรศน์. 16**(1) : 157-170.

รัชนีบูรณ์ เนตรภักดี และคณะ. (2563). ความปกติใหม่ (New Normal) กับแนวทางการจัดการศึกษา ในประเทศไทย. **วารสารมหาวิทยาลัยมหามกุฏราชวิทยาลัย วิทยาเขตร้อยเอ็ด**, 9(2) :

752-763.

รัตติกร ผรณสุวรรณ. (2552). **การพัฒนารูปแบบการมีส่วนร่วมเพื่อการพัฒนาครูและบุคลากร**

**ทางการศึกษาของสถาบันพัฒนาครู คณาจารย์และบุคลากรทางการศึกษากับหน่วยงาน เครือข่าย.** วิทยานิพนธ์ครุศาสตรดุษฎีบัณฑิต กรุงเทพฯ : จุฬาลงกรณ์มหาวิทยาลัย.

รัตนา กาญจนพันธุ์. (2563). “การบริหารสถานศึกษาในสถานการณ์วิกฤตไวรัสโคโรนา 2019

(COVID-19),” **วารสารดุษฎีบัณฑิตทางสังคมศาสตร์. 10**(3) : 545-556.

ศิลปวิชญ์ น้อยสมมิตร และโชติกา แก่นธิยา. (2562). “การมีส่วนร่วมของภาคประชาชนต่อนโยบาย สาธารณะ,” **วารสารวิจยวิชาการ. 2**(1) : 101-116.

สมจิตร จำปาสาร. (2556). **ปัจจัยที่ส่งผลต่อการมีส่วนร่วมของคณะกรรมการสถานศึกษาขั้นพื้นฐาน ในการจัดการโรงเรียนมัธยมศึกษา สังกัดสำนักงานเขตพื้นที่การศึกษามัธยมศึกษา เขต 24.** วิทยานิพนธ์ การศึกษามหาบัณฑิต มหาสารคาม : มหาวิทยาลัยมหาสารคาม.

สำนักงานคณะกรรมการการศึกษาขั้นพื้นฐาน. (2562). **คู่มือการดำเนินงานของคณะกรรมการ สถานศึกษาขั้นพื้นฐาน สังกัดสำนักงานคณะกรรมการการศึกษาขั้นพื้นฐาน พ.ศ. 2562.** กรุงเทพฯ : แม็ทซ์พอยท์

สำราญ ทองมี. (2561). **การนำเสนอรูปแบบการมีส่วนร่วมในการจัดการศึกษาสำหรับสถานพินิจ**

**และคุ้มครองเด็กและเยาวชน.** วิทยานิพนธ์ ครุศาสตรดุษฎีบัณฑิต อยุธยา : มหาวิทยาลัย-

ราชภัฏพระนครศรีอยุธยา.

สุปราณี จินดา. (2561). **การพัฒนารูปแบบการมีส่วนร่วมของประชาชนในการบริหารเชิงกลยุทธ์ด้าน การศึกษาเมืองพัทยา จังหวัดชลบุรี.** ดุษฎีนิพนธ์ ปรัชญาดุษฎีบัณฑิต ชลบุรี :

มหาวิทยาลัยบูรพา.

อ้อมใจ วงษ์มณฑา, ชุมศักดิ์ อินทร์รักษ์, เรชา ชูสุวรรณ และนินาวาลย์ ปานากาเซ็ง. (2556).

“การพัฒนาศักยภาพการจัดการศึกษาของโรงเรียนเอกชนสอนศาสนาอิสลามในพื้นที่

สามจังหวัดชายแดนภาคใต้,” **วารสารสงขลานครินทร์ ฉบับสังคมศาสตร์และมนุษยศาสตร์. 19**(1) : 255-280.

Cohen, J. M., & Uphoff, N.T. (1980). **Participation’s place in rural development : Seeking clarity through specificity.** World Development, 8(3), 213-235.

Shadid, W. and others. (1982). **Access and Participation a Theoretical Approach in Participation of the Poor in Development.** New York: McGraw-Hill.

1. นักศึกษาปริญญาโท สาขาวิชาการบริหารและพัฒนาการศึกษา มหาวิทยาลัยนครพนม

   Corresponding Author, Email: 606150101123@npu.ac.th, หมายเลขโทรศัพท์ 083-356-6412 [↑](#footnote-ref-1)
2. ผู้ช่วยศาตราจารย์ประจำวิชา สาขาการบริหารและพัฒนาการศึกษา คณะครุศาสตร์

   มหาวิทยาลัยนครพนม [↑](#footnote-ref-2)